# Apoštol

Da Vinciho Posledná večera. 12 apoštolov s Ježišom Kristom uprostred.
**Apoštol** (gr. ἀπόστολος = posol) je termín používaný v Novom zákone. Môže znamenať:

* najbližších učeníkov Ježiša Krista, ktorých si sám osobitne povolal a neskôr vyslal do rôznych končín ohlasovať svoje učenie, aby mohli hlásať jeho učenie, robiť zázraky a zúčastniť sa na poslednom súde.
* Ježiš Kristus sa tiež sám nazýva Apoštolom, teda vyslancom Boha (List Hebrejom 3, 1).
* Pavol, apoštol pohanov, ktorého v rámci videnia povolal hlásať evanjelium sám Ježiš (nepatril k Dvanástim Apoštolom)
* všetkých tých, ktorých apoštoli vybrali, aby hlásali evanjelium.
* ľudí, ktorí hovoria o sebe, že sú apoštoli, a nie sú, to sú falošní apoštoli.
* všeobecne: posla; horlivého hlásateľa akejkoľvek idey
* knihu – apoštolár alebo priamo čítanie perikopy z apoštolára

## Dvanásti apoštoli

Apoštolov bolo dvanásť, všetci boli muži. Ich mená môžeme nájsť v Evanjeliu podľa Matúša 10, 2 – 4, Evanjeliu podľa Marka 3, 16 – 19 a Evanjeliu podľa Lukáša 6, 13 – 16. Nový Zákon apoštolov označuje aj ako Dvanástich:

* Šimon zvaný Peter (Kéfas (gr.) skala), syn Jonáša, rybár z Betsaidy, podľa rímskokatolíckej tradície (protestantizmom a pravoslávím neuznávanej) prvý pápež
* Ondrej (Andrej), Petrov brat, rybár z Betsaidy
* Jakub, Zebedejov syn
* Ján, Zebedejov syn, brat Jakuba
* Filip z Betsaidy
* Bartolomej – Natanael z Ptolemaidy
* Tomáš, zvaný Didymus, tiež „neveriaci“
* Matúš – Lévi, mýtnik
* Jakub, syn Alfejov
* Šimon Kananejský, zvaný tiež Horlivec
* Júda Tadeáš, Jakubov syn
* Judáš Iškariotský, Ježišov zradca.

Po Ježišovom odchode bolo prvoradou úlohou apoštolov hlásať spasenie v mene Ježiša Krista, blízky príchod Božieho kráľovstva a šíriť evanjelium pokojnou cestou medzi všetky národy. Obraz apoštolského kolégia sa v myšlienkovom svete raného kresťanstva vytvára postupne. Číslo 12 má symbolický význam: naznačuje, že apoštoli sú zakladateľmi nového Izraela (pozostávajúceho z dvanástich kmeňov). Preto bolo potrebné po zrade apoštola Judáša, ktorý sa obesil, žrebom určiť za dvanásteho apoštola svätého Mateja (Skutky apoštolov 1, 23 – 26).

## Apoštoli v dejinách Cirkvi

Dvanásť apoštolov s Ježišom Kristom na ikone od Šimona Ušakova (1685).
Za nástupcov apoštolov, nie za apoštolov samotných, sú v katolíckej a pravoslávnej cirkvi považovaní biskupi. Protestantizmus veriacich na laikov a klérus nedelí, preto sa jeho kazatelia ani denominační vodcovia za nástupcov apoštolov nepovažujú.

Apoštolskí otcovia, skupina autorov kresťanských spisov z 1. polovice 2. storočia, sa pokladajú za žiakov apoštolov a keďže boli očitými svedkami apoštolov, ich spisy požívajú v kresťanstve veľkú autoritu.

V širšom zmysle sa za apoštolov považujú tiež tí, ktorí priniesli kresťanskú vieru niektorému národu alebo krajine. V byzantskom obrade sa takíto svätci titulujú ako *rovnoapoštoli* alebo *apoštolom rovní*. Niekoľko príkladov:

* Sv. Irenej z Lyonu (130 – 200), apoštol Gálie
* Sv. Dionýzios (3. storočie), apoštol Frankov
* Sv. Gregor Thaumatúrgos (256 – 331), apoštol Arménov
* Sv. veľkí králi a apoštolom rovní Konštantín (272 – 337) a Helena (ok. 255 – 330).
* Sv. Martin Tourský (338 – 401), apoštol Galie
* Sv. Patrik (373 – 463), apoštol Írska
* Sv. Ninian (5. storočie), apoštol Piktov
* Sv. Columba (521 – 597), apoštol Škótska
* Sv. Augustín z Canterbury († 604) – apoštol Anglicka
* Sv. Bonifác (680 – 775), apoštol Germánov
* Sv. Ansgar (801 – 864), apoštol Škandinávie
* Sv. Cyril († 869) a Metod († 885), apoštoli Slovanov
* Sv. sedmopočetníci, apoštolom rovní osvietitelia Slovanov
* Sv. František Xaverský (1506 – 1552), apoštol Ďalekého východu
* Sv. Nina († 335), apoštolom rovná misionárka Gruzínska

## Referencie

## Iné projekty

WikicitátyCommons* Wikicitáty ponúkajú citáty od alebo o **Apoštol Commons ponúka multimediálne súbory na tému **Apoštol**